འཛམ་གླིང་ས་ཡི་ཡང་ཐོག་ཏུ་འབོད་པའི་བོད་གངས་ཅན་ལྗོངས་ནི་འཛམ་གླིང་ལྷོ་བྱང་གི་སྣེ་གཉིས་ཕུད་པའི་འཁྱགས་རོམ་ཆེ་ཤོས་ཡོད་ས་དེ་ཡིན་པས་རྒྱལ་སྤྱིའི་ཁོར་ཡུག་གནས་སྟངས་སྤྱི་དང་།ཁྱད་པར་ཨེ་ཤེ་ཡའི་ཡུལ་གྲུ་མང་པོའི་ཆུའི་འབྱུང་ཁུངས་གལ་གནད་ཤིན་ཏུ་ཆེ་བ་ཞིག་ཡིན་ནའང་།དེང་སྐབས་རྒྱ་ནག་གཞུང་གི་དྲག་གནོན་ཅན་གྱི་སྲིད་བྱུས་ལག་བསྟར་འོག་བོད་ནང་གཏེར་ཁ་སྔོག་འདོན་དང་།ཆུ་མཛོད་སོགས་འཛུགས་སྐྲུན་ལས་གཞིའི་རིགས།འབྲོག་ས་རྩྭ་ཐང་རྣམས་སུ་ཡུལ་གྲོང་གསར་བཟོ་བྱེད་པ་སོགས་ཀྱིས་བོད་ཀྱི་ཁོར་ཡུག་ལ་གནོད་སྐྱོན་ཚབས་ཆེ་བཏང་དང་གཏོང་བཞིན་པའི་སྐོར་ཉེ་སྔོན་ཕ་རན་སིའི་རྒྱལ་ས་པེ་རི་སིར་འཛམ་གླིང་མཉམ་འབྲེལ་རྒྱལ་ཚོགས་ཀྱི་གོ་ལའི་གནམ་གཤིས་འགྱུར་ལྡོག་དང་འབྲེལ་བའི་ལྷན་ཚོགས་ཆེན་མོ་དེར་བོད་མིའི་སྐུ་ཚབ་ངོས་ནས་རྒྱལ་སྤྱིའི་དབུ་ཁྲིད་རྣམ་པ་དང་།ལྷག་པར་རྒྱ་ནག་གཞུང་ལ་བོད་མཐོ་སྒང་གི་ཁོར་ཡུག་སྲུང་སྐྱོབ་དགོས་པའི་རེ་འདུན་ཤུགས་ཆེ་བཏོན་ཡོད་པ་ལྟར་གླེང་སློང་བྱུང་ཡོད་ཅིང་།མ་འོངས་པར་ཡང་རྒྱལ་སྤྱི་དང་།རྒྱལ་ནང་སོ་སོ་གང་དུའང་ཁོར་ཡུག་དང་འབྲེལ་བའི་ཚོགས་ཆེན་སོགས་སུ་བོད་ཀྱི་ཁོར་ཡུག་འདི་བཞིན་གལ་གནད་ཅི་ཆེ་ཆགས་ཡོད་པ་ལྟར་དེའི་སྲུང་སྐྱོབ་བྱ་ཕྱོགས་སྐོར་གླེང་སློང་གནང་སྐྱོང་ཡོང་བའི་འབོད་སྐུལ་ཞུ་རྒྱུ་ཡིན།